CELEX: 32012R0367
Language: lt
Date: 2012-04-27 00:00:00
Title: 2012 m. balandžio 27 d. Komisijos įgyvendinimo reglamentas (ES) Nr. 367/2012, kuriuo nustatomos būtinosios priemonės, susijusios su nekvotinio cukraus ir izogliukozės papildomų kiekių išleidimu į Sąjungos rinką taikant sumažintą pertekliaus mokestį 2011–2012 prekybos metais

28.4.2012   
            
            
               LT
            
            
               Europos Sąjungos oficialusis leidinys
            
            
               L 116/12
            
         KOMISIJOS ĮGYVENDINIMO REGLAMENTAS (ES) Nr. 367/2012
   2012 m. balandžio 27 d.
   kuriuo nustatomos būtinosios priemonės, susijusios su nekvotinio cukraus ir izogliukozės papildomų kiekių išleidimu į Sąjungos rinką taikant sumažintą pertekliaus mokestį 2011–2012 prekybos metais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 64 straipsnio 2 dalį ir 186 straipsnį kartu su 4 straipsniu,
   kadangi:
   
               (1)
            
            
               nuo 2011–2012 prekybos metų pradžios nusistovėjo kaip niekada aukštos cukraus pasaulinės rinkos kainos, grindžiamos Londono ateities sandorių rinkos kainomis. Kainos Londono ateities sandorių biržoje svyravo nuo 600 iki 650 USD už toną (arba 460–500 EUR už toną);
            
         
               (2)
            
            
               tuo pat metu kainos Sąjungos cukraus rinkose, kainų stebėsenos sistemos, nustatytos pagal 2006 m. birželio 29 d. Komisijos reglamento (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema (2), 14 straipsnį, duomenimis, toliau kyla; be to, nuo 2011 m. spalio mėn., kai vidutinė cukraus kaina Sąjungoje išaugo daugiau kaip 10 proc. per mėnesį, kainos kyla dar sparčiau;
            
         
               (3)
            
            
               siekiant padidinti pasiūlą Sąjungos cukraus rinkoje, 2011 m. lapkričio mėn. buvo imtasi išimtinių priemonių pagal 2011 m. lapkričio 30 d. Komisijos įgyvendinimo reglamentą (ES) Nr. 1239/2011, kuriuo skelbiamas 2011–2012 prekybos metų cukraus, kurio KN kodas 1701, importo taikant sumažintą muitą nuolatinis konkursas (3), ir 2011 m. lapkričio 30 d. Komisijos įgyvendinimo reglamentą (ES) Nr. 1240/2011, kuriuo nustatomos išimtinės priemonės dėl nekvotinio cukraus ir izogliukozės išleidimo į Sąjungos rinką taikant sumažintą pertekliaus mokestį 2011–2012 prekybos metais (4). Nepaisant šių priemonių, cukraus kainos Sąjungoje toliau kyla ir 2012 m. vasario mėn. vidutinė kaina buvo 701 EUR už toną, t. y. nuo 2011 m. rugsėjo mėn. iki 2012 m. vasario mėn. pakilo daugiau nei 20 proc., arba beveik 40 proc. nuo 2011 m. vasario mėn. iki 2012 m. vasario mėn.;
            
         
               (4)
            
            
               toliau kylančios cukraus kainos Sąjungoje rodo, kad pasiūla Sąjungos cukraus rinkoje šiuo metu yra padidėjusi labai nedaug. Šios analizės rezultatus 2012 m. kovo 8 d. vadybos komitete patvirtinto didžioji dalis valstybių narių, manančių, kad pasiūlos problemos išlieka ir per prekybos metus padėtis gali dar pablogėti. Tai visų pirma gali daryti poveikį mažosioms ir vidutinėms įmonėms bei klientams, kurių ilgalaikėse sutartyse nustatytas fiksuotas cukraus kiekis;
            
         
               (5)
            
            
               kita vertus, kai kuriose Sąjungos vietovėse derlius buvo geras, todėl pagaminto cukraus kiekis Reglamento (EB) Nr. 1234/2007 56 straipsnyje nustatytą kvotą viršijo 5,3 mln. tonų. Atsižvelgiant į numatomą pramoninio cukraus paklausą pagal Reglamento (EB) Nr. 1234/2007 62 straipsnį, 2011–2012 m. nekvotinio cukraus eksporto įsipareigojimus, nustatytus 2011 m. balandžio 15 d. Komisijos įgyvendinimo reglamentu (ES) Nr. 372/2011, kuriuo nustatoma nekvotinio cukraus ir izogliukozės eksporto kiekybinė norma, taikoma iki 2011–2012 prekybos metų pabaigos (5), ir nekvotinio cukraus kiekius, išleistus į Sąjungos rinką pagal Įgyvendinimo reglamentą (ES) Nr. 1240/2011, dar lieka didelis kiekis nekvotinio cukraus. Dalis šio cukraus galėtų būti nedelsiant pateikta Sąjungos cukraus rinkai, siekiant iš dalies patenkinti paklausą ir taip apriboti Sąjungos cukraus rinką trikdančias cukraus kainų kilimo tendencijas;
            
         
               (6)
            
            
               Reglamento (EB) Nr. 1234/2007 186 straipsniu Komisija įgaliojama imtis sektoriui reikalingų priemonių, jei cukraus kainos Sąjungos cukraus rinkose išauga tiek, kad trikdomos arba gali būti trikdomos rinkos;
            
         
               (7)
            
            
               siekiant išvengti perteklinių kiekių kaupimosi, Reglamento (EB) Nr. 1234/2007 64 straipsnio 2 dalimi Komisija įgaliojama nustatyti pakankamai didelį pertekliaus mokestį cukrui ir izogliukozei, pagamintiems viršijant kvotą. 2006 m. birželio 29 d. Komisijos reglamento (EB) Nr. 967/2006, nustatančio Tarybos reglamento (EB) Nr. 318/2006 išsamias nekvotinės gamybos cukraus sektoriuje įgyvendinimo taisykles (6), 3 straipsnio 1 dalyje nustatytas mokestis – 500 EUR už toną;
            
         
               (8)
            
            
               Komisija nustatė, kad dėl nuolat mažos cukraus pasiūlos vidaus rinkoje (tai aiškiai patvirtina 2011–2012 prekybos metais Sąjungos cukraus rinkoje smarkiai išaugusi vidutinė kaina) gali reikėti į vidaus rinką išleisti papildomus nekvotinio cukraus kiekius. Padidinus pasiūlą prekyba cukraus rinkoje suintensyvėtų. Siekiant išvengti kiekių kaupimosi, tikslinga leisti į Sąjungos rinką išleisti ribotą kiekį. Atsižvelgiant į apskaičiuotą trūkumą ir alternatyvius tiekimo šaltinius, kiekis turėtų būti apribotas iki 250 000 tonų. Minėtam ribotam cukraus kiekiui, pagamintam viršijant kvotą, turėtų būti nustatytas sumažintas pertekliaus mokestis, kurio dydis už toną būtų lygus paskutinės viešai paskelbtos vidutinės Sąjungos kainos ir pasaulinės rinkos kainos skirtumui;
            
         
               (9)
            
            
               kadangi Reglamentu (EB) Nr. 1234/2007 nustatytos kvotos cukrui ir izogliukozei, panaši priemonė turėtų būti taikoma atitinkamam izogliukozės kiekiui, pagamintam viršijant kvotą, nes izogliukozė tam tikra prasme yra komercinis cukraus pakaitalas;
            
         
               (10)
            
            
               todėl, siekdami padidinti pasiūlą, cukraus ir izogliukozės gamintojai turėtų valstybių narių kompetentingoms institucijoms teikti paraiškas išduoti sertifikatus, kuriais jiems būtų leista, taikant sumažintą pertekliaus mokestį, Sąjungos rinkoje parduoti tam tikrus cukraus ir izogliukozės kiekius, pagamintus viršijant kvotą;
            
         
               (11)
            
            
               siekiant greitai padidinti pasiūlą, sertifikatai turėtų galioti ribotą laiką;
            
         
               (12)
            
            
               nustačius kiekių, dėl kurių kiekvienas gamintojas gali teikti paraišką per vieną paraiškų teikimo laikotarpį, viršutines ribas ir išduodant tik paraiškų teikėjų pagamintų produktų pardavimo sertifikatus, turėtų būti užkirstas kelias spekuliaciniams veiksmams pasinaudojant šiuo reglamentu sukurta sistema;
            
         
               (13)
            
            
               pateikdami paraiškas cukraus gamintojai turėtų įsipareigoti už cukrinius runkelius, naudojamus jų paraiškoje nurodytam cukraus kiekiui pagaminti, mokėti minimalią kainą. Turėtų būti nustatyti mažiausi privalomi paraiškų tinkamumo reikalavimai;
            
         
               (14)
            
            
               valstybių narių kompetentingos institucijos apie gautas paraiškas turėtų pranešti Komisijai. Siekiant tokius pranešimus supaprastinti ir suvienodinti, turėtų būti parengti jų pavyzdžiai;
            
         
               (15)
            
            
               Komisija turėtų užtikrinti, kad sertifikatai būtų išduodami tik laikantis šiame reglamente nustatytų kiekybinių apribojimų. Todėl prireikus Komisijai turėtų būti suteikta teisė nustatyti gautoms paraiškoms taikytiną paskirstymo koeficientą;
            
         
               (16)
            
            
               valstybės narės turėtų nedelsdamos informuoti pareiškėjus, ar patvirtinamas visas jų paraiškose nurodytas kiekis ar jo dalis;
            
         
               (17)
            
            
               sumažintas pertekliaus mokestis turėtų būti mokamas po to, kai priimama paraiška, bet prieš išduodant sertifikatą;
            
         
               (18)
            
            
               kompetentingos institucijos turėtų pranešti Komisijai apie kiekius, dėl kurių išduoti sertifikatai, pagal kuriuos taikomas sumažintas pertekliaus mokestis. Šiuo tikslu Komisija turėtų parengti reikalingus pavyzdžius;
            
         
               (19)
            
            
               į Sąjungos rinką išleistiems cukraus kiekiams, kurie viršija pagal šį reglamentą išduotuose sertifikatuose nurodytus kiekius, turėtų būti taikomas Reglamento (EB) Nr. 1234/2007 64 straipsnio 2 dalyje nustatytas pertekliaus mokestis. Todėl tikslinga numatyti, kad kiekvienas pareiškėjas, kuris nesilaiko įsipareigojimo į Sąjungos rinką išleisti jam išduotame sertifikate nurodyto cukraus kiekio, taip pat turėtų sumokėti 500 EUR už toną sumą. Taikant šį nuoseklų požiūrį siekiama užtikrinti, kad nebūtų piktnaudžiaujama šiuo reglamentu nustatytu mechanizmu;
            
         
               (20)
            
            
               siekiant pagal Reglamento (EB) Nr. 952/2006 13 straipsnio 1 dalį nustatyti vidutines į Sąjungos rinką išleisto kvotinio ir nekvotinio cukraus kainas, cukrus, dėl kurio pagal šį reglamentą išduotas sertifikatas, turėtų būti laikomas kvotiniu cukrumi;
            
         
               (21)
            
            
               2007 m. birželio 7 d. Tarybos sprendimo 2007/436/EB, Euratomas dėl Europos Bendrijų nuosavų išteklių sistemos (7) 2 straipsnio 1 dalies a punkte nustatyta, kad įnašai ir kiti mokesčiai, numatyti pagal bendrą cukraus sektoriaus rinkų organizavimą, turi būti laikomi nuosavaisiais ištekliais. Todėl būtina nustatyti tokių sumų nustatymo datą, kaip apibrėžta 2000 m. gegužės 22 d. Tarybos reglamento (EB, Euratomas) Nr. 1150/2000, įgyvendinančio Sprendimą 2007/436/EB, Euratomas dėl Bendrijų nuosavų išteklių sistemos (8), 2 straipsnio 2 dalyje ir 6 straipsnio 3 dalies a punkte;
            
         
               (22)
            
            
               Bendro žemės ūkio rinkų organizavimo vadybos komitetas per pirmininko nustatytą laikotarpį nuomonės nepateikė,
            
         PRIĖMĖ ŠĮ REGLAMENTĄ:
   1 straipsnis
   Laikinas pertekliaus mokesčio sumažinimas
   Nukrypstant nuo Reglamento (EB) Nr. 967/2006 3 straipsnio 1 dalies, nustatomas 211 EUR už toną pertekliaus mokestis už ne didesnį kaip 250 000 tonų papildomą cukraus kiekį baltojo cukraus ekvivalentu ir 13 000 tonų izogliukozės kiekį sausosios medžiagos ekvivalentu, pagamintus viršijant Reglamento (EB) Nr. 1234/2007 VI priede nustatytą kvotą ir išleistus į Sąjungos rinką 2011–2012 prekybos metais. Sumažintas pertekliaus mokestis mokamas po to, kai priimama 2 straipsnyje nurodyta paraiška, prieš išduodant 6 straipsnyje nurodytą sertifikatą.
   2 straipsnis
   Sertifikatų paraiškos
   1.   Kad pasinaudotų 1 straipsnyje nustatytomis sąlygomis, cukraus ir izogliukozės gamintojai teikia sertifikatų paraiškas.
   2.   Paraiškas gali teikti tik cukrinių runkelių ir cukranendrių cukrų arba izogliukozę gaminančios įmonės, kurios yra patvirtintos pagal Reglamento (EB) Nr. 1234/2007 57 straipsnį ir kurioms pagal to reglamento 56 straipsnį 2011–2012 prekybos metams skirta gamybos kvota.
   3.   Kiekvienu paraiškų teikimo laikotarpiu vienas pareiškėjas gali pateikti ne daugiau kaip vieną paraišką dėl cukraus ir vieną paraišką dėl izogliukozės.
   4.   Sertifikatų paraiškos teikiamos faksu arba elektroniniu paštu valstybės narės, kurioje įmonė patvirtinta, kompetentingai institucijai. Valstybių narių kompetentingos institucijos gali reikalauti, kad elektroninės paraiškos būtų pasirašytos saugiu elektroniniu parašu, kaip apibrėžta Europos Parlamento ir Tarybos direktyvoje 1999/93/EB (9).
   5.   Kad paraiškos būtų priimtos, jos turi atitikti šias sąlygas:
   
               (a)
            
            
               paraiškose nurodoma:
               
                           i)
                        
                        
                           pareiškėjo pavadinimas, adresas ir PVM mokėtojo kodas ir
                        
                     
                           ii)
                        
                        
                           prašomi cukraus ir izogliukozės kiekiai tonomis atitinkamai baltojo cukraus ekvivalentu ir izogliukozės sausosios medžiagos ekvivalentu, suapvalinti iki sveiko skaičiaus;
                        
                     
         
               (b)
            
            
               šiuo paraiškų teikimo laikotarpiu prašomi cukraus ir izogliukozės kiekiai tonomis, išreikšti baltojo cukraus ekvivalentu ir izogliukozės sausosios medžiagos ekvivalentu, atitinkamai neviršija 50 000 ir 2 500 tonų;
            
         
               (c)
            
            
               jei paraiška susijusi su cukrumi, už cukraus kiekį, nurodytą pagal šio reglamento 6 straipsnį išduotuose sertifikatuose, pareiškėjas įsipareigoja mokėti Reglamento (EB) Nr. 1234/2007 49 straipsnyje nustatytą minimalią runkelių kainą;
            
         
               (d)
            
            
               paraiška rengiama valstybės narės, kurioje paraiška teikiama, valstybine kalba arba viena iš valstybinių kalbų;
            
         
               (e)
            
            
               paraiškoje pateikiama nuoroda į šį reglamentą ir nurodoma atitinkamam paraiškų teikimo laikotarpiui nustatyta galutinė paraiškų teikimo data, kaip nurodyta 3 straipsnyje.
            
         6.   Pateikus paraišką, jos nebegalima atsiimti arba pakeisti, net jei patvirtinamas ne visas paraiškoje nurodytas kiekis.
   3 straipsnis
   Paraiškų teikimas
   1.   Pirmojo paraiškų teikimo laikotarpio pabaiga – 2012 m. gegužės 2 d. 12 val. Briuselio laiku.
   2.   Laikotarpiai, per kuriuos gali būti teikiamos antrojo ir vėlesnių paraiškų teikimo laikotarpių paraiškos, prasideda pirmą darbo dieną po ankstesnio laikotarpio pabaigos. Jie baigiasi 2012 m. gegužės 23 d., 2012 m. birželio 6 d. ir 2012 m. birželio 20 d. 12 val. Briuselio laiku.
   3.   Vienu ar keliais paraiškų teikimo laikotarpiais Komisija paraiškų teikimą gali sustabdyti.
   4 straipsnis
   Valstybių narių pranešimas apie paraiškas
   1.   Valstybių narių kompetentingos institucijos, atsižvelgdamos į 2 straipsnyje išdėstytas sąlygas, nusprendžia, ar paraiškos yra priimtinos. Jei kompetentingos institucijos nusprendžia, kad paraiška nepriimtina, jos nedelsdamos informuoja pareiškėją.
   2.   Apie praėjusį paraiškų teikimo laikotarpį pateiktas priimtinas paraiškas kompetentinga institucija Komisijai praneša vėliausiai penktadienį faksu arba elektroniniu paštu. Pranešime neteikiami 2 straipsnio 5 dalies a punkto i papunktyje nurodyti duomenys. Valstybės narės, kuriose paraiškų nepateikta, tačiau kurioms 2011–2012 prekybos metais skirtos cukraus arba izogliukozės kvotos, laikydamosi to paties termino Komisijai taip pat siunčia pranešimus, kad paraiškų negauta.
   3.   Pranešimų forma ir turinys nustatomi remiantis Komisijos valstybėms narėms pateiktais pavyzdžiais.
   5 straipsnis
   Ribų viršijimas
   Gavusi valstybių narių kompetentingų institucijų pagal 4 straipsnio 2 dalį pateiktus pranešimus, kuriuose nurodyta, kad paraiškose nurodyti kiekiai viršija 1 straipsnyje nustatytas ribas, Komisija:
   
               (a)
            
            
               nustato paskirstymo koeficientą, kurį valstybės narės taiko kiekiams, nurodytiems visose sertifikatų paraiškose, apie kurias buvo pranešta;
            
         
               (b)
            
            
               atmeta visas paraiškas, apie kurias dar nepranešta;
            
         
               (c)
            
            
               baigia paraiškų teikimo laikotarpį.
            
         6 straipsnis
   Sertifikatų išdavimas
   1.   Nepažeisdama 5 straipsnio, dešimtą darbo dieną po tos savaitės, kurią baigėsi paraiškų teikimo laikotarpis, kompetentinga institucija išduoda sertifikatus pagal paraiškas, apie kurias per tą paraiškų teikimo laikotarpį Komisijai buvo pranešta pagal 4 straipsnio 2 dalį.
   2.   Kiekvieną pirmadienį valstybės narės praneša Komisijai cukraus ir (arba) izogliukozės kiekius, dėl kurių praėjusią savaitę buvo išduoti sertifikatai.
   3.   Sertifikato pavyzdys pateikiamas priede.
   7 straipsnis
   Sertifikatų galiojimas
   Sertifikatai galioja iki antro mėnesio, einančio po išdavimo mėnesio, pabaigos.
   8 straipsnis
   Sertifikatų perleidžiamumas
   Su sertifikatais susijusios teisės ir įsipareigojimai neperleidžiami.
   9 straipsnis
   Pranešimas apie kainas
   Taikant Reglamento (EB) Nr. 952/2006 13 straipsnio 1 dalį, parduoto cukraus kiekis, nurodytas pagal šį reglamentą išduotame sertifikate, laikomas kvotinio cukraus kiekiu.
   10 straipsnis
   Stebėsena
   1.   Pareiškėjai į savo mėnesinius pranešimus, numatytus Reglamento (EB) Nr. 952/2006 21 straipsnio 1 dalyje, įtraukia kiekius, dėl kurių jiems išduoti sertifikatai pagal šio reglamento 6 straipsnį.
   2.   Iki 2012 m. spalio 31 d. kiekvienas pagal šį reglamentą išduoto sertifikato turėtojas valstybių narių kompetentingoms institucijoms pateikia įrodymą, kad visi jo sertifikate nurodyti kiekiai yra išleisti į Sąjungos rinką. Už kiekvieną sertifikate nurodytą toną, kuri nėra išleista į Sąjungos rinką dėl kitų nei force majeure priežasčių, taikomas 289 EUR už toną mokestis.
   3.   Valstybės narės apie kiekius, neišleistus į Sąjungos rinką, praneša Komisijai.
   4.   Valstybės narės apskaičiuoja kiekvieno gamintojo viršijant kvotą pagaminto bendro cukraus ir izogliukozės kiekio ir kiekių, kuriuos tie gamintojai realizavo pagal Reglamento (EB) Nr. 967/2006 4 straipsnio 1 dalies antrą pastraipą ir Įgyvendinimo reglamentą (ES) Nr. 1240/2011, skirtumą ir praneša apie jį Komisijai. Jei likę gamintojo nekvotinio cukraus arba izogliukozės kiekiai yra mažesni už tam gamintojui pagal šį reglamentą patvirtintus kiekius, gamintojas to skirtumo atžvilgiu moka 500 EUR už toną.
   11 straipsnis
   Sumų nustatymo data
   Taikant Tarybos reglamento (EB, Euratomas) Nr. 1150/2000 2 straipsnio 2 dalį ir 6 straipsnio 3 dalies a punktą, Sąjungai mokėtina suma nustatoma tą dieną, kai pareiškėjas sumoka pertekliaus mokestį pagal 1 straipsnį.
   12 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis nustoja galioti 2012 m. gruodžio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. balandžio 27 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 178, 2006 7 1, p. 39.
   
      (3)  OL L 318, 2011 12 1, p. 4.
   
      (4)  OL L 318, 2011 12 1, p. 9.
   
      (5)  OL L 102, 2011 4 16, p. 8.
   
      (6)  OL L 176, 2006 6 30, p. 22.
   
      (7)  OL L 163, 2007 6 23, p. 17.
   
      (8)  OL L 130, 2000 5 31, p. 1.
   
      (9)  OL L 13, 2000 1 19, p. 12.
   
      PRIEDAS
      
         6 straipsnio 3 dalyje nurodyto sertifikato pavyzdys
      
      Reglamento (EB) Nr. 967/2006 3 straipsnyje nustatyto mokesčio sumažinimo 2011–2012 prekybos metais
      SERTIFIKATAS